ΑΙΤΙΟΛΟΓΙΚΗ ΕΚΘΕΣΗ

1. ΠΛΑΙΣΙΟ ΤΗΣ ΠΡΟΤΑΣΗΣ

Το Συμβούλιο Υπουργών της Ενεργειακής Κοινότητας θα συνεδριάσει στις 6 Οκτωβρίου 2011 στο Κισινάου (Δημοκρατία της Μολδαβίας).

Η θέση της Ευρωπαϊκής Ένωσης σχετικά με τις αποφάσεις που είναι στην ημερήσια διάταξη αυτής της συνεδρίασης πρέπει να καθοριστεί σύμφωνα με το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης και σύμφωνα με τις διατάξεις της απόφασης 2006/500/ΕΚ του Συμβουλίου, της 29ης Μαΐου 2006, για τη σύναψη από την Ευρωπαϊκή Κοινότητα της συνθήκης για την Ενεργειακή Κοινότητα.

Σύμφωνα με το άρθρο 6 της απόφασης 2006/500/ΕΚ, τη θέση της Ευρωπαϊκής Κοινότητας διατυπώνει αντιπρόσωπος της Ευρωπαϊκής Επιτροπής στο πλαίσιο του Συμβουλίου Υπουργών.

Η πρόταση απόφασης του Συμβουλίου καλύπτει όλα τα σημεία της ημερήσιας διάταξης για τα οποία αναμένεται να ληφθεί απόφαση από το Συμβούλιο Υπουργών.

2. ΘΕΜΑΤΑ ΠΡΟΫΠΟΛΟΓΙΣΜΟΥ

2.1 Έγκριση της οικονομικής διαχείρισης του έτους 2010

Η Ευρωπαϊκή Ένωση πρέπει να εγκρίνει την οικονομική απαλλαγή του Διευθυντή για το έτος 2010, με βάση την έκθεση ελέγχου της 31ης Δεκεμβρίου 2010, την έκθεση της Επιτροπής Προϋπολογισμού όσον αφορά τον έλεγχο του 2010 και την έκθεση του Διευθυντή σχετικά με την εκτέλεση του προϋπολογισμού.

2.1.2. Έγκριση του προϋπολογισμού και οικονομικές συνεισφορές την περίοδο 2012 - 2013

Η Ευρωπαϊκή Ένωση πρέπει να εγκρίνει τον προϋπολογισμό για τα οικονομικά έτη 2012 και 2013, υπό τον όρο ότι η αρμόδια επί του προϋπολογισμού αρχή θα εγκρίνει τις σχετικές πιστώσεις και για τα δύο έτη. Ο προϋπολογισμός αυτός συνάδει με την πρόταση της Επιτροπής, που εγκρίθηκε με απόφαση της Επιτροπής της 20ης Ιουνίου 2011.

Ο συνολικός προϋπολογισμός πρέπει να μην υπερβαίνει τα 3 230 000 ευρώ το 2012 και τα 3 342 200 ευρώ το 2013. Τα ποσά αυτά συνιστούν μείωση (-4% και -1% αντίστοιχα) σε σύγκριση με τον προϋπολογισμό που έχει εγκριθεί για το 2011 και βασίζονται στην πείρα που αποκομίστηκε από την πραγματική αξιοποίηση του προηγούμενου προϋπολογισμού.

Η Ευρωπαϊκή Ένωση πρέπει να συμφωνήσει για την πρόσληψη στην Ενεργειακή Κοινότητα δύο επιπλέον υπαλλήλων το 2012 (ενός αναπληρωτή βοηθού διοίκησης και οικονομικών θεμάτων και ενός εμπειρογνώμονα σε θέματα πολιτικής της ΕΕ για το περιβάλλον και την κλιματική αλλαγή) και ενός επιπλέον υπαλλήλου το 2013.

Η Ευρωπαϊκή Ένωση πρέπει επίσης να συμφωνήσει για τις τροποποιήσεις του παραρτήματος IV της Συνθήκης για την Ενεργειακή Κοινότητα, στο οποίο περιγράφονται λεπτομερώς οι συνεισφορές της Ευρωπαϊκής Ένωσης και κάθε συμβαλλόμενου μέρους στον προϋπολογισμό. Μετά την προσχώρηση της Μολδαβίας και της Ουκρανίας στην Ενεργειακή Κοινότητα, όλες οι συνεισφορές θα αλλάξουν, με αποτέλεσμα μείωση της συνολικής συνεισφοράς της Ευρωπαϊκής Ένωσης.

2.2. ΝΟΜΟΘΕΤΙΚΕΣ ΕΞΕΛΙΞΕΙΣ

2.2.1. Εφαρμογή της «τρίτης δέσμης» (εσωτερική αγορά ηλεκτρικής ενέργειας και φυσικού αερίου)

Η Ευρωπαϊκή Ένωση πρέπει να εγκρίνει την απόφαση του Συμβουλίου Υπουργών σχετικά με την εφαρμογή της οδηγίας 2009/72/ΕΚ, της οδηγίας 2009/73/ΕΚ, του κανονισμού (ΕΚ) αριθ. 714/2009 και του κανονισμού (ΕΚ) αριθ. 715/2009 από την Ενεργειακή Κοινότητα.

Οι προσαρμογές που περιλαμβάνονται στην απόφαση του Συμβουλίου Υπουργών, δυνάμει του άρθρου 24 της Συνθήκης για την Ενεργειακή Κοινότητα, συνάδουν με εκείνες που προτείνονται στην απόφαση της Επιτροπής της 6ης Μαΐου 2011(Ε(2011) 3013 τελικό).

Η ΕΕ πρέπει επίσης να εγκρίνει τροποποιήσεις της Συνθήκης για την Ενεργειακή Κοινότητα, σύμφωνα με τη διαπραγματευτική εντολή που περιέχεται στην απόφαση του Συμβουλίου της 28ης Ιουνίου 2011. Θεωρείται ότι η τροποποίηση της Συνθήκης δεν αποτελεί ουσιώδες μέρος της απόφασης σχετικά με την τρίτη δέσμη και θα μπορούσε να αποφασιστεί σε μεταγενέστερο στάδιο.

2.2.2. Έγκριση των κατ’ εξουσιοδότηση πράξεων για την ενεργειακή απόδοση («επισήμανση»)

Οι αποφάσεις του Συμβουλίου Υπουργών σχετικά με την έγκριση της βασικής νομοθεσίας της ΕΕ για την ενεργειακή απόδοση (απόφαση του Συμβουλίου Υπουργών 2009/05-MC-EnC της 18ης Δεκεμβρίου 2009, όπως τροποποιήθηκε με την απόφαση 2010/02-MC-EnC τον Σεπτέμβριο του 2010) περιελάμβαναν δυναμική ρήτρα βάσει της οποίας η Ενεργειακή Κοινότητα θα εφαρμόζει τις κατ’ εξουσιοδότηση πράξεις που εκδίδονται από την Επιτροπή με βάση την οδηγία 2010/30/ΕΕ[1].

Αυτή η δυναμική διαδικασία για την έγκριση κατ’ εξουσιοδότηση κανονισμών σχετικά με την ενεργειακή απόδοση συνεπάγεται ότι οι σχετικές πράξεις πρέπει να εγγραφούν στην ημερήσια διάταξη της επόμενης συνεδρίασης του Συμβουλίου Υπουργών, έπειτα από την έκδοση και κοινοποίησή τους από την Ευρωπαϊκή Επιτροπή. Κατά τη συνεδρίαση αυτή, το Συμβούλιο Υπουργών έχει τη δυνατότητα να αντιταχθεί στην εφαρμογή κατ’ εξουσιοδότηση πράξης στα συμβαλλόμενα μέρη της Ενεργειακής Κοινότητας. Αν, κατά τη συνεδρίαση αυτή, το Συμβούλιο Υπουργών δεν αντιταχθεί σε κατ’ εξουσιοδότηση πράξη, αυτή καθίσταται δεσμευτική για τα συμβαλλόμενα μέρη, με την επιφύλαξη ενδεχόμενης προσαρμογής της.

Η Ευρωπαϊκή Ένωση πρέπει να συμφωνήσει στην έγκριση από την Ενεργειακή Κοινότητα των κατ’ εξουσιοδότηση κανονισμών για την ένδειξη της κατανάλωσης ενέργειας από τα οικιακά πλυντήρια πιάτων, τα πλυντήρια ρούχων, τα ψυγεία, τις τηλεοράσεις και τις οικιακές ψυκτικές συσκευές[2].

2.3. ΕΓΓΡΑΦΑ ΑΣΚΗΣΗΣ ΠΟΛΙΤΙΚΗΣ

2.3.1. Έγκριση του προγράμματος εργασιών της Ενεργειακής Κοινότητας για το διάστημα 2012-2013

Η Ευρωπαϊκή Ένωση πρέπει να εγκρίνει το πρόγραμμα εργασιών της Ενεργειακής Κοινότητας για το διάστημα 2012-2013, που προτάθηκε από τη Γραμματεία και εγκρίθηκε από τη Μόνιμη Ομάδα Υψηλού Επιπέδου στις 29 Ιουνίου 2011.

Με το εν λόγω πρόγραμμα συνεχίζονται οι εργασίες που πραγματοποιήθηκαν στο παρελθόν και καλύπτονται όλοι οι τομείς δραστηριοτήτων. Το πρόγραμμα εργασιών δίνει ιδιαίτερη έμφαση στο έργο των Ρυθμιστικών Αρχών Ενέργειας στον τομέα της εφαρμογής και της συνεργασίας. Συμπεριλαμβάνονται επίσης οι μελλοντικές εργασίες σχετικά με την ολοκλήρωση της εσωτερικής αγοράς ηλεκτρικής ενέργειας και φυσικού αερίου (με την εφαρμογή της «τρίτης δέσμης») και σχετικά με τις στατιστικές και την ασφάλεια του εφοδιασμού μέσω της προγραμματισμένης εφαρμογής της οδηγίας για τα αποθέματα πετρελαίου και του κανονισμού για την ασφάλεια του εφοδιασμού με αέριο.

2.3.2. Έγκριση σχεδίου εφαρμογής για την ανάπτυξη της υποδομής φυσικού αερίου στην Ενεργειακή Κοινότητα

Η ιδέα για δακτύλιο φυσικού αερίου της Ενεργειακής Κοινότητας έχει συζητηθεί εκτενώς στα θεσμικά όργανα της Ενεργειακής Κοινότητας, στο ανώτατο επίπεδο (Συζήτηση Υπουργών στα Σκόπια, τον Σεπτέμβριο του 2010) και στο πλαίσιο της σύσκεψης της Μόνιμης Ομάδας Υψηλού Επιπέδου με το Ρυθμιστικό Συμβούλιο της Ενεργειακής Κοινότητας (ECRB), που πραγματοποιήθηκε τον Ιούνιο του 2010. Επιπλέον, το ECRB ασχολείται με τις ρυθμιστικές πράξεις για την προώθηση του δακτυλίου φυσικού αερίου.

Η Ευρωπαϊκή Επιτροπή έχει λάβει την πολιτική απόφαση να δώσει προτεραιότητα στην ανάπτυξη του δακτυλίου φυσικού αερίου της Ενεργειακής Κοινότητας[3].

Η ανάπτυξη δακτυλίου φυσικού αερίου θα βοηθήσει τα συμβαλλόμενα μέρη να επιτύχουν δύο βασικούς στόχους. Πρώτον, να αυξηθεί το μερίδιο του φυσικού αερίου στα οικεία μείγματα ηλεκτροπαραγωγής, ώστε να καλύπτει την αυξανόμενη ζήτηση ενέργειας. Δεύτερον, να εκπληρώνουν τα συμβαλλόμενα μέρη τις περιβαλλοντικές υποχρεώσεις τους στο πλαίσιο της Ενεργειακής Κοινότητας.

Ένα τόσο μεγάλης κλίμακας έργο υποδομής όπως ο εν λόγω αγωγός αερίου απαιτεί τεράστιες προσπάθειες σε τεχνικό, οικονομικό και κανονιστικό επίπεδο σε ολόκληρη την περιοχή. Τέλος, αλλά εξίσου σημαντικό, είναι το θέμα της απαιτούμενης ισχυρής πολιτικής βούλησης και υποστήριξης.

Η Ευρωπαϊκή Ένωση πρέπει να καλέσει το Συμβούλιο Υπουργών να προβεί σε πολιτική δέσμευση να προχωρήσει ταχύρρυθμα η ιδέα του δακτυλίου φυσικού αερίου, σύμφωνα με το «ανεπίσημο σημείωμα» που παρουσίασε η Επιτροπή στη συνεδρίαση της Μόνιμης Ομάδας Υψηλού Επιπέδου στη Βιέννη, στις 29 Ιουνίου 2011.

3. ΑΠΟΔΟΧΗ ΤΗΣ ΑΡΜΕΝΙΑΣ ΩΣ ΠΑΡΑΤΗΡΗΤΗ

Στη Συνθήκη για την ίδρυση της Ενεργειακής Κοινότητας (άρθρο 96) ορίζεται ότι «Έπειτα από αιτιολογημένο αίτημα γειτονικής τρίτης χώρας, το Συμβούλιο Υπουργών δύναται, με ομοφωνία, να αποδεχθεί την εν λόγω χώρα ως παρατηρητή» και ότι «Οι παρατηρητές δύνανται να παρίστανται στις συνεδριάσεις του Συμβουλίου Υπουργών, της Μόνιμης Ομάδας Υψηλού Επιπέδου, του Ρυθμιστικού Συμβουλίου και των φόρουμ, χωρίς να συμμετέχουν στη συζήτηση».

Τον Μάιο του 2010, η Αρμενία υπέβαλε αίτηση να γίνει παρατηρητής. Τον Ιούλιο του 2010, απηύθυνε στη Γραμματεία αναλυτική αιτιολόγηση της εν λόγω αίτησης, στην οποία ανέφερε κυρίως την ασφάλεια και τη διαφοροποίηση του εφοδιασμού, καθώς και τη σημασία της διεθνούς συνεργασίας. Η Αρμενία αναφέρθηκε επίσης και σε άλλες πρωτοβουλίες στις οποίες διαδραματίζει ενεργό ρόλο (Inogate, Ευρωπαϊκή Πολιτική Γειτονίας, Ανατολική Εταιρική Σχέση).

Το Συμβούλιο Υπουργών ενημερώθηκε επίσημα για την εν λόγω αίτηση, κατά την ετήσια συνεδρίασή του στις 24 Σεπτεμβρίου, αλλά δεν έλαβε καμιά απόφαση.

Η Ευρωπαϊκή Ένωση πρέπει να συμφωνήσει να γίνει δεκτή η Αρμενία ως παρατηρητής.

4. ΛΟΙΠΕΣ ΑΠΟΦΑΣΕΙΣ

4.1. Το έργο των ειδικών ομάδων

Το έργο των υφιστάμενων ειδικών ομάδων θα επανεξεταστεί κατά τη συνεδρίαση του Συμβουλίου Υπουργών, το οποίο θα λάβει υπόψη τις εκθέσεις σχετικά με τις δραστηριότητές τους και θα αποφασίσει για το μελλοντικό τους έργο ως εξής:

- Ειδική ομάδα «Ανανεώσιμες Πηγές Ενέργειας». Η εντολή της πρέπει να παραταθεί κατά ένα έτος, για να βοηθήσει τα συμβαλλόμενα μέρη στην εφαρμογή της οδηγίας 2009/28 (βάσει της σύστασης που εξέδωσε το 2010 το Συμβούλιο Υπουργών και μελλοντικής δεσμευτικής απόφασής του).

- Ειδική ομάδα «Ενεργειακή απόδοση». Η εντολή της πρέπει να παραταθεί κατά ένα έτος, για να βοηθήσει στην εφαρμογή των σχετικών οδηγιών και κατ’ εξουσιοδότηση κανονισμών.

- Ειδική ομάδα «Περιβάλλον». Αναμένεται προφορική έκθεση πεπραγμένων της ειδικής ομάδας από την ίδρυσή της, τον Μάιο του 2011 (καμία απόφαση).

- Ειδική ομάδα «Περιφερειακή στρατηγική». Το Συμβούλιο Υπουργών αναμένεται να εγκρίνει την ιδέα σύστασης ειδικής ομάδας στην οποία θα ανατεθεί η κατάστρωση περιφερειακής στρατηγικής και επενδυτικού σχεδίου.

3.2. Επίλυση διαφορών - Διορισμός συμβουλευτικής επιτροπής

Η Συμβουλευτική Επιτροπή είναι ενδιάμεσο στάδιο προτού το Συμβούλιο Υπουργών δηλώσει ότι συμβαλλόμενο μέρος παραβαίνει τις υποχρεώσεις του. Η Συμβουλευτική Επιτροπή προβλέπεται στο άρθρο 32 της διαδικαστικής πράξης αριθ. 2008/01/MC-EnC, της 27ης Ιουνίου 2008, σχετικά με τους διαδικαστικούς κανόνες διευθέτησης διαφορών στο πλαίσιο της Συνθήκης.

Η θητεία των μελών που διορίστηκαν το 2009 έληξε τον Ιούνιο του 2011. Ως εκ τούτου, το Συμβούλιο Υπουργών πρέπει να διορίσει τα μέλη της Συμβουλευτικής Επιτροπής, για νέα διετή θητεία.

2011/0214 (NLE)

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για τον καθορισμό της θέσης της Ευρωπαϊκής Ένωσης στο Συμβούλιο Υπουργών της Ενεργειακής Κοινότητας (Κισινάου, 6 Οκτωβρίου 2011)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφος 9,

Έχοντας υπόψη την απόφαση του Συμβουλίου 2006/500/ΕΚ, της 29ης Μαΐου 2006, για τη σύναψη από την Ευρωπαϊκή Κοινότητα της συνθήκης για την Ενεργειακή Κοινότητα, και ιδίως τα άρθρα 4 και 5,

Έχοντας υπόψη την πρόταση της Επιτροπής,

ΑΠΟΦΑΣΙΖΕΙ:

Άρθρο μόνο

Ενόψει της συνεδρίασης του Συμβουλίου Υπουργών της Ενεργειακής Κοινότητας, η οποία πρόκειται να λάβει χώρα στο Κισινάου στις 6 Οκτωβρίου 2011, στο παράρτημα της παρούσας απόφασης καθορίζεται η θέση της Ευρωπαϊκής Ένωσης ως προς τα θέματα που εμπίπτουν στο πεδίο εφαρμογής του άρθρου 218 παράγραφος 9 της Συνθήκης.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ Θέση της Ευρωπαϊκής Ένωσης

- Η Ευρωπαϊκή Ένωση εγκρίνει την οικονομική απαλλαγή του Διευθυντή της Γραμματείας της Ενεργειακής Κοινότητας για το έτος 2010.

- Η Ευρωπαϊκή Ένωση εγκρίνει τον προϋπολογισμό για τα οικονομικά έτη 2012 και 2013, υπό τον όρο ότι η αρμόδια επί του προϋπολογισμού αρχή θα εγκρίνει τις σχετικές πιστώσεις και για τα δύο έτη.

- Η Ευρωπαϊκή Ένωση εγκρίνει τις τροποποιήσεις του παραρτήματος IV της Συνθήκης για την Ενεργειακή Κοινότητα, όσον αφορά τις συνεισφορές των μερών στον προϋπολογισμό της Ενεργειακής Κοινότητας.

- Η Ευρωπαϊκή Ένωση εγκρίνει την εφαρμογή της οδηγίας 2009/72/ΕΚ, της οδηγίας 2009/73/ΕΚ, του κανονισμού (ΕΚ) αριθ. 714/2009 και του κανονισμού (ΕΚ) αριθ. 715/2009 από την Ενεργειακή Κοινότητα.

- Η Ευρωπαϊκή Ένωση εγκρίνει τροποποιήσεις της Συνθήκης για την Ενεργειακή Κοινότητα, σύμφωνα με την απόφαση του Συμβουλίου, της 28ης Ιουνίου 2011, με την οποία εξουσιοδοτείται η Επιτροπή να διαπραγματευθεί, εξ ονόματος της Ευρωπαϊκής Ένωσης, τροποποιήσεις της συνθήκης για την Ενεργειακή Κοινότητα.

- Η Ευρωπαϊκή Ένωση συμφωνεί στην έγκριση από την Ενεργειακή Κοινότητα των κατ’ εξουσιοδότηση κανονισμών του 2011 για την ένδειξη κατανάλωσης ενέργειας από τα οικιακά πλυντήρια πιάτων, τα πλυντήρια ρούχων, τα ψυγεία, τις τηλεοράσεις και τις οικιακές ψυκτικές συσκευές.

- Η Ευρωπαϊκή Ένωση εγκρίνει το πρόγραμμα εργασιών της Ενεργειακής Κοινότητας για το διάστημα 2012-2013.

- Η Ευρωπαϊκή Ένωση εγκρίνει το σχέδιο εφαρμογής για την ανάπτυξη της υποδομής φυσικού αερίου στην Ενεργειακή Κοινότητα.

- Η Ευρωπαϊκή Ένωση εγκρίνει την αποδοχή της Αρμενίας ως παρατηρητή στην Ενεργειακή Κοινότητα.

- Η Ευρωπαϊκή Ένωση εγκρίνει τη συγκρότηση Ειδικής Ομάδας Περιφερειακής Στρατηγικής.

- Η Ευρωπαϊκή Ένωση εγκρίνει το διορισμό των μελών της Συμβουλευτικής Επιτροπής Επίλυσης Διαφορών.

[1] Οδηγία 2010/30/ΕΕ του Ευρωπαϊκού Κοινοβουλίου και του Συμβουλίου, της 19ης Μαΐου 2010, για την ένδειξη της κατανάλωσης ενέργειας και λοιπών πόρων από τα συνδεόμενα με την ενέργεια προϊόντα μέσω της επισήμανσης και της παροχής ομοιόμορφων πληροφοριών σχετικά με αυτά.

[2] Πρόκειται για τους τέσσερις κατ’ εξουσιοδότηση κανονισμούς της Επιτροπής που εκδόθηκαν στις 28 Σεπτεμβρίου 2010 και συμπληρώνουν την οδηγία 2010/30/ΕΕ του Ευρωπαϊκού Κοινοβουλίου και του Συμβουλίου όσον αφορά την ένδειξη κατανάλωσης ενέργειας από τα οικιακά πλυντήρια πιάτων, τα οικιακά πλυντήρια ρούχων, τις τηλεοράσεις και τις οικιακές ψυκτικές συσκευές.

[3] ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ σύμφωνα με το άρθρο 7 της απόφασης 2006/500/ΕΚ(Συνθήκη για την Ενεργειακή Κοινότητα) http://eur-lex.europa.eu/LexUriServ/LexUriServ.do?uri=COM:2011:0105:FIN:EL:PDF